Hereheretue

Hereheretue (tuamotiešu: Hereheretue) ir koraļļu atols Tuamotu salās Klusajā okeānā, ietilpst Glosteras Hercoga salu grupā. Administratīvi pieder Franču Polinēzijai, kopā ar pārējām Glosteras Hercoga salām ietilpst Hao komūnā. Salu pamatiedzīvotāji ir polinēziešu tauta tuamotieši. Ģeogrāfija Hereheretue atrodas Tuamotu salu dienvidu daļā Glosteras Hercoga salu grupā, tās vistālāk rietumos esošais atols. Tuvākā sala ir 155 km attālā neapdzīvotā Anuanuraro dienvidaustrumos, bet tuvākā pastāvīgi apdzīvotā sala — 260 km attālā Anaa ziemeļos. Atols atrodas vulkāniska zemūdens kalna virsotnē, kas paceļas 2810 metru augstumā no okeāna pamatnes un izveidojies pirms 44,4 līdz 57,3 miljoniem gadu. Atolam ir neregulāras trapeces forma, tā garums ir 9,5 km, lielākais platums — 7 km, bet rifa perimetrs — 27 km. Rifs iekļauj 23 km² lielu lagūnu, kurai nav kuģojamu savienojumu ar okeānu; osta ierīkota pie ārējā rifa atola rietumos. Uz atola rifa ap 40 motu, no kurām vienīgā apdzīvotā ir neliela saliņa atola rietumos, kur atrodas Otetou ciems. Vēsture Tiek uzskatīts, ka pirmie no eiropiešiem atolu 1606. gada 4. februārī apmeklēja spāņu ekspedīcija Pedro Fernandesa de Kirosa vadīvā, kas to nodēvēja par San Pablo. Pirmo reizi atols ir pieminēts 1822. gadā, kad to apmeklēja britu ekspedīcija ar kuģi Britomart, kas tam deva nosaukumu Britomart Island. Atolu 1840. gada 12. janvārī apmeklēja arī amerikānis Čārlzs Vilkss savas polārās ekspedīcijas laikā, kurš to pieminēja ar nosaukumu San Pablo. 19. gadsimtā Hereheretue kļuva par Francijas teritoriju ar 25 iedzīvotājiem. 1962. gadā šeit tika uzstādīta meteoroloģiskā stacija, bet 1983. gadā atolu skāra spēcīgs ciklons, kura dēļ bija jāevakuē visi tā iedzīvotāji. Galvenā iedzīvotāju saimnieciskā aktivitāte ir kokospalmu audzēšana un kopras ieguve. Atsauces Ārējās saites Vikikrātuvē par šo tēmu ir pieejami multivides faili. Skatīt: Hereheretue.